b'\n_START_ARTICLE_\nNordstrand bad\n_START_PARAGRAPH_\nNordstrand bad i Oslo ble bygget omkring 1890. Badet skulle blant annet brukes av pasientene p\xc3\xa5 sanatoriet Fageraas, men det ble ogs\xc3\xa5 bygget en restaurant i forbindelse med badet. Nordstrand bad hadde sin storhetstid etter 1899. Da ble anlegget utvidet med teatersal, konsertsal, festivitetslokale, kjeglebane og rutsjebane. Restauranten brant i 1914._NEWLINE_Akersposten kunne i 1906 melde at: \xc2\xabHerude er i Regelen et fortreffelig Vand, salt og friskt, og der er intet Under at en stor mengde Mennesker som tilbringer sin Sommer i Byen daglig s\xc3\xb8ger herud Sommeren igjennem\xc2\xbb._NEWLINE_Badet hadde sin egen brygge og hele sommeren var det dampskipsforbindelse med byen flere ganger om dagen._NEWLINE_I dag er Nordstrand bad en offentlig badeplass med badebrygge, sandstrand og anlagt gangvei langs sj\xc3\xb8en. Badeplassen ligger 200 meter s\xc3\xb8r for broen over til Ulv\xc3\xb8ya, med en bratt asfaltert gangvei ned fra Mosseveien._NEWLINE_Nordstrand Vel passer p\xc3\xa5 - og godtgj\xc3\xb8r elevene ved Nordstrand skole for \xc3\xa5 passe p\xc3\xa5 omr\xc3\xa5det.'